b"\n_START_ARTICLE_\nDVD-Video\n_START_PARAGRAPH_\nDVD-Video er en dvd, der er produceret specielt med henblik p\xc3\xa5 lagring og fremvisning af film._NEWLINE_De er specielle, fordi der h\xc3\xa6ges utrolig meget om ophavsret og piratkopiering fra filmproducenternes side.  _NEWLINE_Indholdet p\xc3\xa5 en DVD-Video er krypteret, s\xc3\xa5 man ikke umiddelbart kan se indholdet eller h\xc3\xb8re lyden. Hertil kommer en speciel regionskode (se nedenfor), der skal forhindre brugere over hele verden i at se DVD-Video'er, der er produceret i forskellige verdensdele.\n_START_SECTION_\nRegionskoder\n_START_PARAGRAPH_\nDVD-Video kan indeholde en regionskode, som siger hvor i verden den er blevet solgt. Det har ikke noget med kryptering at g\xc3\xb8re, men filmproducenterne \xc3\xb8nskede at en bestemt film kunne f\xc3\xa5 premiere p\xc3\xa5 forskellige tidspunkter p\xc3\xa5 forskellige steder. Hvis man s\xc3\xa5 k\xc3\xb8bte en DVD-Video i f.eks. Hollywood, USA \xe2\x80\x93 hvor filmen m\xc3\xa5ske blev vist f\xc3\xb8rst \xe2\x80\x93 og dagen efter rejste til Danmark, hvor filmen ikke havde premiere f\xc3\xb8r senere p\xc3\xa5 s\xc3\xa6sonen (p\xc3\xa5 grund af overs\xc3\xa6ttelse mv.), s\xc3\xa5 kunne det skabe forvirring og problemer._NEWLINE_Derfor blev de f\xc3\xb8rste kommercielle DVD-afspillere ogs\xc3\xa5 forsynet med en regionskode, s\xc3\xa5 de kun kunne vise DVD-Video'er , som havde den samme kode. P\xc3\xa5 tilsvarende vis for pc'er, der jo ogs\xc3\xa5 kunne indeholde en DVD-enhed og et program, der kunne dekryptere skiven."